**«Тарих пәнінен оқушыларды ҰБТ мен қорытынды аттестаттауға дайындаудың тиімді жолдары»**

**Шартыкбаева Гаухар Кеулимжаевна**

**Тараз қаласы, №12 Керімбай атындағы мектеп-гимназияның педагог-зерттеуші тарих пәнінің мұғалімі**

Ұлттық бірыңғай тестілеу екі кезеңнен тұрады:

1.Қорытынды аттестаттау –бұл мемлекеттік бітіру емтиханы;

2.ҰБТ- жоғары оқу орындарына түсу емтиханы.

Бұл жаңа технологияларға негізделген, мектеп түлектерінің қорытынды мемлекеттік аттестациясын және колледждер мен жоғары оқу орындарына түсу емтихандарын біріктіретін, білім беру ұйымынан тәуелсіз, білім сапасын бағалаудың мемлекеттік жүйесі.  
ҰБТ мақсаты: білімнің жоғары сапасын қамтамасыз ететін оқу жетістіктерінің сыртқы тәуелсіз бағасының жүйесін құру.  
ҰБТ міндеттері:  
1. Бірыңғай өлшеу материалдарының көмегімен білім сапасын мемлекеттік бақылау мен басқаруды қамтамасыз ету;  
2. білім сапасын бағалаудың шынайылығын, дұрыстығын арттыру;  
3. Жоғары және орта кәсіптік білімге қол жеткізуде әлеуметтік әділеттілікті қамтамасыз ету.

ҰБТ мен қорытынды емтиханға оқушыларды дайындау бұл бір жылдың мәселесі емес, дайындық жұмысын курс басталатын 5 сыныптан бастап оқушыларды дағдылаудан бастау қажет деп білемін.

Тарих пәндері бойынша оқушыларға нені үйретуіміз, неге дағдылауымыз қажет?

Қазіргі жаңартылған оқу бағдарламалары тарих пәндері бойынша:

1.Терминологияны игеру:

2. Тарихи фактілер мен құбылыстарды талдау және жинақтау, тарихи оқиғалардың мәні мен себептерін анықтай білу, олардың маңызын бағалай алу дағдыларын қалыптастыру;

3. Тарихи мәтіндер, дереккөздер, карталар, схемалар, таблицалармен жұмыс істеу дағдылары мен икемділіктерін қалыптастыру;

4. Білімдерін пайдалана алу және оларды логикалы, жүйелі, негізделген түрде баяндау дағдыларын қалыптастыру;

5. Пәнаралық (бұрын алған білімдері негізінде) және пәнішілік байланыстарды көре білу, алынған білімін бейтаныс ахуалда пайдалана алу дағдысын қалыптастыруды міндеттейді.

Оқушылардың танымдық саладағы дағдылары мен икемділіктері білім, түсінік және сыни ойлауды қамтиды. Мұнда алты деңгей алынады. Тарих сабақтарында осы алды деңгейді жүйелі түрде қолдану функционалды сауаттылықты қалыптастырудағы басты шарттардың бірі болып табылады.

**1.Білім.** Бұл санат нақты фактілерден тұтас теорияға дейін зерттелген материалды еске сақтау және баяндап беруді білдіреді. Оқушылардың нақты әрекеттері: терминдерді, нақты фактілерді, негізгі түсініктерді, ерекшеліктері мен қағидаттарын айта алуы. Кез- келген тақырыпты игеру кезінде білу санатын жүзеге асыруда түрлі әдіс-тәсілдерді қолданамын. «Серпілген сауалдар», «Сұрағын тап», «Нөлдік және кресше» әдіс-тәсілдерді қолдана отырып, оқушылардың тақырып бойынша білетінін анықтаймын. «Сұрағын тап» әдісі -оқушыларды сұрақ қоя білуге дағдылауда таптырмас әдіс. «Жоңғар шапқыншылығы» тақырыбы бойынша ҰБТ-де кездесетін сұрақтар бойынша Жоңғар хандығы, Батыр, Қарақұм, Цинь империясы, «Ақтабан шұбырынды», «Елім-ай» сөздерін жауап ретінде алып, осы сөздердің сұрағын табу тапсырмасын оқушыларға беру, біріншіден, оқушыларды сұрақты қалай дұрыс қоюға үйретсе , екіншіден, сол сөздің төңірегінде мейлінше көп мәлімет білуге итермелейді.

**2. Түсінік.** Түсініктің көрсеткіші материалды көрсетудің бір формасынан екіншісіне түрлендіру болуы мүмкін, материалды интерпретациялау, құбылыстар, оқиғалардың одан арғы барысын болжау. Оқушылардың нақты әрекеттері: - фактілер, үрдістер, қағидаттарды түсіндіреді; - графикалық материалды сөйлеу формасына түрлендіреді; - қолда бар деректерден шығатын болашақ салдарларды жобамен суреттейді. Оқушылардың түсіндіру жұмыстарын «Мозайка», «Галерея», «Ойлан, жұптас,бөліс» әдіс –тәсілдері арқылы жүзеге асыруға болады. Түсіндіру жұмыстары жүргізілген уақытта міндетті түрде мәтіннің көлемі берілетін уақыт сәйкестігі ескерілуі қажет. Мәтін белгіленген уақыт аралығында бала игере алатын көлемде болуы шарт.

**3.Қолдану.** Бұл санат зерттелген материалды нақты жағдайлар және жаңа ахуалдарда пайдалануға икемділігін көрсетеді. Оқушылардың нақты әрекеттері: - заңдар, теорияларды нақты практикалық ахуалдарда пайдаланады; - түсініктер мен қағидаттарды жаңа ахуалдарда пайдаланады. Оқушылардың білетін және түсінген білімін іс-жүзінде қолдана алуы. Мысалы: «Сақ тайпаларының қоныстануы» тақырыбы бойынша грек-рим, парсы деректерін білетін және оның маңызын түсінген оқушыға картадан парадарайя, хауомаварга, тиграхауда, исседон тағы басқа сақ тайпаларының қоныстанған аймақтарын картадан көрсету тапсырмасын беру. Картамен жұмыс жасай алатын оқушының көру, есте сақтау дағдылары біліп, түсінген, бірақ қолдана алмайтын оқушыға қарағанда әлде қайда жоғары деңгейде дамиды. Оқушылардың картаны меңгеруі ҰБТ-тің көптеген сұрақтарына оқушылардың қиналмай жауап беруіне негіз бола алады. «1867-1868 жылдардағы Қазақстандағы реформалар» тақырыбы тұнып тұрған картамен жұмыс десек болады. Қоладну барысында кестемен жұмыс, хронологиямен жұмыс, түрлі сәйкестендіруге негізделген тапсырмаларды беруге болады.

**4. Талдау**  Бұл санат мәтіндер, көздер, графикалық деректерді талдай білуді білдіреді; оқушының материалды құрамдас бөліктері айқын көрініп тұратындай етіп бөлшектей алу қабілеті. Оқушылардың нақты әрекеттері: - біртұтастың бөліктерін айқындай алуы; - араларындағы өзара байланысты көрсете білуі; - біртұтастың ұйымдасу қағидаттарын анықтай алуы; - фактілер мен салдарлар арасындағы айырмашылықты жүргізуі; - деректердің маңыздылығын бағалауы. Тақырыпты игеру барысында талдау жұмыстарын «Шырша немесе фишбон», «Сораттық талдау», «Панельдік талдау», бейне талдау, «Жадыны дамытуға арналған ойын» әдістері арқылы жүзеге асыруға болады. «Жадыны дамытуға арналған ойын» әдісін 1920-1930 жылдардағы мәдениет тақырыбында оқушылар ға тарихи оқиғаларды ретімен қою тапсырмасын беру арқылы пайдалануға болады. Шарты: оқиғалар ретсіз беріледі, оқушылар оқиғаларды бір-бірімен байланыстыра отырып, талдау жүргізе отырып, ретін дұрыс табуға тырысады. Берілетін сөйлемдер: Алғашқы жоғары оқу орны ашылды, КСРО Ғылым академиясының Қазақстандағы базасы құрылды, Қазақ АКСР-де жалпыға бірдей білім беру енгізілді, Сауатсыздықты жою қоғамы ұйымдастырылды.

5.**Синтез** Бұл санат жаңашылдығы бар біртұтасты алу үшін элементтерді құрастыра алуға икемділігін білдіреді. Оқушылардың нақты әрекеттері: - графикалық материал, аргумент, гипотеза құрастырады; - схемалар, алгоритм, салыстырмалы немесе синхронды таблицалар құрастырады.Синтез жасаудың қарапайым әдісі «Орамжапырақ» әдісі арқылы көрсетуге болады. Синтез дегеніміз бөлшектерден бүтін дүние жасау, яғни қорытынды жасау дегенді білдіреді. «Ерте орта ғасырлардағы рухани мәдениет» тақырыбын игеруде «Орамжапырақ» әдісі арқылы «Әлем өркениетінің дамуына түрік мәдениеті қандай үлес қосты?» деген сауалға оқушылардың қорытынды жасауын тапсыруға болады. Әр топ өз тұжырымын жазады, парақшалары ауысады, келесі топ толықтырады, өздерінің орамжапырақтары өздеріне қайтып келгенде оқушылар өз жауаптарына бағалау жасайды.

**6. Бағалау.** Айғақтардың арасындағы айырмашылықтар мен бағалау пiкiрлерін көре білу.Оқушыларды бағалауға үйрету қазіргі жаңартылған білім беру негізі десек болады. ҰБТ-де де оқушылардың сұраққа дұрыс бағалау жүргізбей бұл оңай сұрақ деп, үстіртін қарауы қателіктерге ұрындырып жатады. Кез-келген жағдайды дұрыс бағалай білу, дұрыс шешім қабылдаудың кепілі. Оқушы өзінің нені білетінін, білімін одан әрі қарай қалай дамытудың жолын білсе кез-келген кедергіден жол таба алады деп ойлаймын.